**ЗАДЪЛЖЕНИЯ НА КУРСОВИТЕ РЪКОВОДИТЕЛИ**

Курсовият ръководител е административен отговорник на съответния курс, който изпълнява следните по-важни функции:

• Поддържа постоянна и системна връзка със студентите от курса, за който отговаря. Довежда до тяхното знание всички решения на ректорското и деканското ръководства, свързани с учебната работа, учебно-производствените практики, факултетни и институтски мероприятия, социално-битови въпроси и др.

• Провежда срещи с курса и информира студентите за решенията на Декански и Факултетен съвет.

• Оказва съдействие на студента при избор на избираеми и факултативни дисциплини с цел натрупване на необходимите кредити.

• Представя мненията и възраженията на студентите пред ръководството на АФ относно работата на отделните катедри, преподаватели, служители, деканското и ректорското ръководства, обслужващи звена и др.

• Извинява отсъствията след представянето на молба, придружена със съответните документи. Извинените отсъствия се отразяват в студентската книжка.

• Съвместно със студентите определя графиците за провеждането на изпитните сесии и следи за тяхното изпълнение.

• Следи за реда и дисциплината в курса, за спазването на приетите правила в Тракийския университет и Аграрен факултет, за участието на студентите във факултетски и университетски мероприятия.

• Информира ръководството при установяване на несъответствия с изискванията на учебния процес.

**ЗАДЪЛЖЕНИЯ НА СТУДЕНТИТЕ КЪМ КУРСОВИТЕ РЪКОВОДИТЕЛИ**

• Да спазват всички разпореждания и указания на курсовите ръководители.

• Да информират курсовите ръководители за възникнали проблеми, свързани с учебната работа, социално-битовите условия, учебно-производствената практика и др.

• Да представят конкретни предложения и инициативи за подобряване на учебната работа, материалната база и др.

• При отсъствия от учебни занятия, практики, индивидуални дежурства и др. да информират курсовия ръководител за причините и да търсят съдействието му за решаване на проблемите за отработването и извиняването им.

**ПРЕПОДАВАТЕЛ-СЪВЕТНИК (ТЮТОР)**

По желание студентите избират съветници (тютори) измежду преподавателите на АФ - от гл. асистент до професор (виж списъка на преподавателите по катедри).

**ДРУГИ ВЪПРОСИ ПО ОБУЧЕНИЕТО**

**ПРАВА НА СТУДЕНТА**

а) Да завърши обучението си в съкратен срок при положение, че има среден успех над мн. добър. За целта се подава заявление при записване на следващия курс. Преминаването към обучение по индивидуален учебен план може да се извърши не по-рано от четвъртия и не по-късно от шестия семестър на обучение. Студентът, получил право на обучение по индивидуален учебен план, се ръководи от хабилитиран преподавател от съответното научно направление.

б) Да се прехвърля от една форма на обучение в друга, като за целта до 30.08. за съответната учебна година, след успешно приключване на лятната сесия, подава заявление в деканата, което се разглежда и евентуално одобрява от Деканския съвет. Студентите, които желаят да променят формата на обучение, трябва да са положили успешно изпитите по регистрираната учебна програма при записването.

в) Да се обучава едновременно в две специалности. Студентът, желаещ да се обучава във втора специалност трябва да е държал конкурсен изпит за дадената специалност, да е завършил най-малко втори курс и да има успех не по-нисък от добър 4.00. Студентът избира формата на обучение във втората специалност (редовна или задочна) и заплаща две такси за обучение.

г) Да ползва студентски общежития, столове, студентски почивни станции и здравни заведения, спортната и културно-битова база на Университета, да получава стипендия, ако отговаря на предвидените условия.

д) Да получава квалифицирана помощ и ръководство за своето научно, професионално-творческо и културно израстване и да ползва лабораториите на факултета за извършване на научна дейност.

е) Да участва в самоуправлението на висшето учебно заведение и факултета, като избира и бъде избиран в органите на управление.

ж) Да дава становище за качеството на преподаването.

з) Да обжалва пред Декана и Ректора оценките от изпитите и решенията, отнасящи се до студентското положение.

и) Да се явява повторно на изпит за повишаване на успеха, като това се извършва пред комисия и оценката е окончателна.

й) Да се сдружава в студентски общности за защита на своите права и интереси.

к) Да членува в Студентския съюз и в Съюза на аграрните студенти в България.

л) Да получава кредити, заеми или стипендии за своята издръжка.

м) Да се прехвърля в други факултети и университети при спазване на съответните изискванията.

**ЗАДЪЛЖЕНИЯ НА СТУДЕНТА**

• Да посещава редовно учебните занятия (лекции, упражнения и др.) и да изпълнява в срок и качествено всички контролни работи, домашни задания, курсови проекти, практика и др., предвидени в учебния план. Заверката на семестъра се осъществява при необходимия минимум посещаемост на лекциите и извинени отсъствия от упражнения.

• Да се подготвя старателно за практическите и лекционни занятия.

• Да полага изпитите си в определените срокове.

• Да спазва законите, установения ред, да тачи името и престижа на висшето учебно заведение и факултет.

• Студентът, който наруши ЗВО, Правилника за устройство и дейност на ТрУ и Правилата за учебна дейност се наказва от Декана със “забележка” или “мъмрене”, а от Ректора по Доклад на Декана с отстраняване за срок от 1 или повече от 1 учебна година. Предложеният за наказание студент се изслушва.

**ОТСЪСТВИЯ ОТ ЗАНЯТИЯ**

1. Студент може да отсъства от учебни занятия само при заболяване, което се удостоверява с болничен лист, или по уважителни причини, но не повече от 30 (тридесет) дни за редовно и 7 (седем) дни за задочно обучение за една учебна година, като пропуснатите практически занятия се отработват по ред, определен от съответната катедра.

2. По-продължително отсъствие, но не повече от 50% от учебното време, се разрешава на състезатели, включени в национални и олимпийски отбори и на хронично или тежко заболели студенти, представили документ от ЛКК, издадени или заверени от здравна служба. Същите са задължени да отработят определените от съответната катедра задължителни практически занятия.

3. Бременните студентки и студентките-майки с деца до 6-годишна възраст от редовна форма на обучение ползват облекчен режим на следване – имат право на отсъствия от занятия до 50% от учебното време на семестъра. На изпит се явяват по индивидуален график, като преди това отработват задължителните практически занятия.

4. Ако и двамата родители са студенти с дете до 6 – годишна възраст, което е при тях, облекченият режим на обучение може да се ползва по избор от единия родител. За целта предварително съобщават в деканата кой ще ползва облекчения режим. Пропуснатите практически занятия се отработват.

5. При условие, че студентското семейство има 2 и повече деца, облекчен режим могат да ползват и двамата родители, ако децата са при тях, но също отработват пропуснатите практически занятия.

6. Срокът на обучение на студентките-майки може да се удължи до 2 години с прекъсване или без прекъсване на обучението за всяко дете, родено до заверката на последния семестър от следването.

7. Въпросът с пропуснатите по време на отсъствията лекции, упражнения или други дейности, произтичащи от учебния план, студентът урежда директно с водещия дисциплината, съгласувано с Деканата и след представяне на необходимия документ (акт за раждане, медицинско свидетелство, документ от физкултурното дружество и др.).

Водещият дисциплината, решава кога и кои от пропуснатите единици да бъдат отработени, за да се допусне студентът до изпит по дисциплината. Катедрата осигурява условия за изпълнение на задълженията на този студент.

8. Отсъствията на отделни студенти за участие в културни, спортни и др. мероприятия се разрешават предварително от зам. декана по учебната работа. При случаи, които налагат отсъствие от занятия на учебни групи или потоци, отсъствията се разрешават от декана.

9. През последната седмица от семестъра катедрата обявява списък с имената на студентите, които няма да получат заверка на семестъра и няма да бъдат допуснати до изпит по преподаваната дисциплина.

10. Деканът, с решение на Факултетния съвет, по изключение може да завери служебно (административно) един семестър на студент от редовно обучение.

11. Задочните студенти по уважителни причини имат право на служебна заверка, с решение на ДС, максимум до два семестъра през целия курс на обучение.

**ЗАПИСВАНЕ В СЛЕДВАЩ КУРС**

Право да запишат следващ курс имат студентите, които отговарят на следните условия:

1. Взели са изпитите по всички дисциплини за съответния курс на обучение (виж учебните планове по специалности). Допуска се записване в по-горен курс с 2 неположени изпита след ликвидационната сесия, които трябва да се положат през съответните сесии на следващата учебна година. През това време на студентите се разрешава да посещават занятията по дисциплините от следващия курс на обучение.

2. Имат заверена лятна практика. Допуска се условно записване в по-горен курс без заверена лятна практика, като студента се задължава да отработи практиката си през следващата учебна година. Закъснението в заверката не може да бъде повече от една година.

3. Представят студентска книжка и служебна бележка от библиотеката.

4. Представена квитанция за внесена такса за студентите.

**ПРЕКЪСВАНЕ И ОТСТРАНЯВАНЕ**

• Студентите, които не отговарят на изискванията за записване в следващ курс, прекъсват обучението за една година с право да се явят на невзетите изпити през следващата учебна година. Тези, които нямат заверен семестър по някоя от дисциплините от преминалия вече курс са длъжни да отработят пропуснатите занятия по договореност със съответните ръководители на дисциплини.

• Студентите имат право да прекъсват обучението веднъж по време на обучението. Изключения се допускат при бременност и майчинство, при тежко продължително боледуване и по особено важни семейни причини.

• Студентите, с три и повече неположени изпита след ликвидационна сесия, прекъсват обучението си. Полагането на изпита става в семестъра, в който се изучава съответната дисциплина.

• При бременност и раждане на студентките се разрешава едногодишно прекъсване на обучението. През това време те могат да се явят на отделни изпити при изпълнени задължения, съгласно учебния план по съответната дисциплина.

• През време на прекъсването, независимо от причините, студентът губи правата, определени от студентския статут.

• Прекъсналите студенти поради слаб успех, ако не положат успешно изпитите си през годината на прекъсването, се отстраняват от Университета със заповед на Ректора.

• Студенти, които са отстранени, могат да възстановят студентските си права чрез конкурс в срок до 5 години от датата на издаването на заповедта за отстраняване. Студентите трябва да положат конкурсен изпит с минимална оценка среден 3.00.

• На възстановилите студентските си права се признават положените изпити, ако не са настъпили промени в съдържанието на съответните дисциплини.

**Нова!!!! Допълнение с решение на ФС П-л№3/29.03.2016г.**

**1. За прекъсване и за продължаване на обучението си от прекъснали, студентите подават заявление до Декана на АФ, както следва:**

**- за зимен семестър – до 15 септември**

**- за летен семестър – до 15 март.**

**2. Студентите с неуредено студентско положение, неподали заявление за прекъсване се отстраняват административно, съгласно чл. 44(2) от Правилата за учебната дейност на Тракийски университет.**